ԹԵՄԱ 4. աշխարհի քաղաքական բաժանում

§ 29. Աշխարհի քաղաքական բաժանումը: Քաղաքական քարտեզ

|  |
| --- |
| *Թեմայի նպատակին հասնելու համար սովորողը պետք է կարողանա.** Սահմանել *քաղաքական քարտեզ* հասկացությունը և կիրառել քաղաքական քարտեզը տեղեկություններ ստանալու համար:
* Բացատրել աշխարհի քաղաքական քարտեզի փոփոխման պատճառները:
 |

Երկրագնդի բնակեցված տարածքը հնագույն ժամանակներից ենթարկվել է տարածքային բաժանման: Մարդկանց խմբավորումների միջև տարածքի բաժանումն անհամեմատ ուժեղացավ, երբ մարդիկ քոչվոր կյանքից անցան նստակյացի, սկսեցին զբաղվել գյուղատնտեսությամբ, հիմնադրեցին գյուղեր ու քաղաքներ: **Երկրագնդի տարածքային բաժանումը սկզբնական փուլում գլխավորապես կատարվում էր բնական գործոնների ազդեցությամբ:**

Մարդկանց կենսագործունեության համար նպաստավոր տարածքները դարերի ընթացքում երբեմն մի քանի անգամ բաժանվել են առանձին ցեղերի, ցեղախմբերի և ազգերի միջև: Առանձին տարածքներում դեռևս հնագույն ժամանակներում ձևավորվել են **պետություններ,** որոնք անվանում եննաև **երկրներ**:

Այսպիսով` աշխարհի տարածքային բաժանումը միաժամանակ նաև աշխարհի քաղաքական բաժանում է, քանի որ յուրաքանչյուր տարածքում ձևավորված է քաղաքական միավոր` պետություն: Այլ կերպ ասած` աշխարհի տարածքային բաժանումը քաղաքական բաժանման հիմքն է:

**Ինքնիշխան պետությունը քաղաքականորեն կազմակերպված տարածք է, որը կառավարվում է դրա վրա ձևավորված ինքնիշխան կառավարության կողմից և ճանաչված է համաշխարհային հանրության մեծ մասի կողմից:**

Աշխարհում այսօր էլ կան ոչ ինքնակառավարվող (կախյալ) տարածքներ[[1]](#footnote-1), որոնք կառավարվում են ԱՄՆ-ի, Ֆրանսիայի, Նոր Զելանդիայի, Մեծ Բրիտանիայի և այլ պետությունների կողմից:

Աշխարհի տարածքային-քաղաքական բաժանումը հարատև և շարունակական գործընթաց է, և արդեն գիտեք, որ աշխարհագրության մեջ գործածվում են տարբեր բովանդակության քարտեզներ: Դրանցից մեկն էլ քաղաքական քարտեզն է:

**Այն քարտեզը, որը պատկերում է աշխարհի բաժանումը պետությունների միջև, կոչվում է աշխարհի քաղաքական քարտեզ**:

 Քաղաքական քարտեզները կազմվում են այն նպատակով, որ մարդիկ սովորեն տարբեր պետությունների տեղերը և սահմանները, պատկերացնեն դրանց չափերը, իմանան մայրաքաղաքները, հարևան երկրները:

Քաղաքական քարտեզի վրա յուրաքանչյուր երկիր ներկվում է մի որևէ գույնով: Այդպես ավելի հեշտ է պետությունները զանազանել:

 Պետությունների սահմանները ցույց են տրվում ընդհատվող կամ որևէ այլ հատուկ գծով, որը քարտեզի պայմանանշաններում ունի իր բացատրությունը: Համեմատաբար խոշոր պետության անունը գրվում է նրա սահմանների ներսում: Իսկ եթե քարտեզի վրա պետության տարածքը շատ փոքր է, դրա վրա անունը գրելը հնարավոր չէ, ապա անվան փոխարեն գրում են թիվ, իսկ պայմանական նշաններում` այդ թվին համապատասխանող անունը:

Աշխարհի քաղաքական քարտեզում գտի՛ր այդպիսի նշաններ:

 Ժամանակակից աշխարհում կան 231 մեծ ու փոքր պետություններ, որոնցից 216-ը ինքնիշխան են, իսկ 15-ը ունեն կիսանկախ կամ կախյալ (գաղութային) կարգավիճակ: Աշխարհի ինքնիշխան պետություններից մեկն էլ մեր հայրենիքն է` Հայաստանի Հանրապետությունը, որն իր հատուկ տեղն ունի աշխարհի քաղաքական քարտեզում:

Աշխարհում կան նաև մի շարք պետություններ, որոնք ինքնուրույն են կազմակերպում իրենց ներքին կյանքը, զարգանում են, սակայն շարունակում են մնալ «ինքնահռչակ», այսինքն` աշխարհի պետությունների մեծամասնության կողմից չճանաչված, միջազգային ճանաչում չունեցող: Այդպիսի կարգավիճակ դեռևս ունի **Արցախի Հանրապետությունը**: Սակայն ժամանակի ընթացքում այդպիսի պետությունները ստանում են միջազգային ճանաչում: Որպես օրինակ կարող են ծառայել **Արևելյան Թիմորը**, որը **Թիմոր Լեշթի** անվանումով անկախացավ 2002 թ., և **Հարավային Սուդանը**, որը ճանաչում ստացավ 2011 թ. (մայրաքաղաքը` Ջուբա):

Աշխարհի ժամանակակից քաղաքական քարտեզն անցել է պատմական զարգացման երկարատև ուղի: Այն մարդկային հասարակության զարգացման գործընթացի արտացոլումն է: Այդ ընթացքում ծնվել ու մահացել են տասնյակ ու տասնյակ պետություններ, փոխվել են դրանց սահմանները, շատերը միավորվել են կամ տրոհվել:

Մարդկության պատմության ընթացքում պետությունների թիվն անընդհատ աճել է: Օրինակ` VII դարում աշխարհում եղել է 35-45 պետություն, XIX դարի վերջին` 55, իսկ այժմ` ավելի քան 200:

Հազարամյակների ընթացքում տեղի է ունեցել աշխարհի բաժանում հզոր պետությունների միջև: Դա ավարտվեց XIX դարի վերջին և XX դարի սկզբին, որից հետո սկսվեց աշխարհի վերաբաժանումը: Վերջինս, ինչպես գիտենք, դարձավ Առաջին և Երկրորդ աշխարհամարտերի պատճառ:

Այդ պատերազմների հետևանքով աշխարհի քաղաքական քարտեզը էական փոփոխություններ կրեց:

 **Առաջին աշխարհամարտից** հետո կործանվեցին Ռուսական, Ավստրո-Հունգարական և Օսմանյան կայսրությունները, դրանց փլատակների վրա ձևավորվեցին շուրջ մեկ տասնյակ ինքնիշխան պետություններ: Օրինակ` Ռուսական կայսրության փլուզմամբ ավելի քան 600-ամյա ընդմիջումից հետո անկախություն ձեռք բերեց և սեփական անկախ պետություն ստեղծեց նաև Հայաստանը: Մեր պատմության մեջ այդ պետությունը հայտնի է որպես առաջին Հայաստանի Հանրապետություն:

Ավելի ուշ Ռուսական կայսրությունից անջատված և անկախություն ձեռք բերած պետություններից շատերը (այդ թվում և Հայաստանը) նվաճվեցին Ռուսաստանի կողմից, և 1922 թ. ստեղծվեց Խորհրդային Սոցիալիստական Հանրապետությունների Միությունը (ԽՍՀՄ):

Աշխարհի քաղաքական բաժանումը նոր արմատական փոփոխություններ կրեց **Երկրորդ աշխարհամարտի** և դրան հաջորդած մի շարք խոշոր իրադարձությունների հետևանքով: Նախ Գերմանիան բաժանվեց երկու պետության: Արևելյան Եվրոպայի, Ասիայի և Ամերիկայի մի շարք երկրներ (օրինակ` Լեհաստանը, Հարավսլավիան, Չինաստանը, Կուբան) բռնեցին զարգացման սոցիալիստական ուղին: Հետագայում աշխարհի պետությունների մեծ մասը պառակտվեց հակամարտ երկու խմբի, որոնք հայտնի դարձան Արևմուտք (կապիտալիստական երկրների համակարգ) և Արևելք (սոցիալիստական երկրների համակարգ) պայմանական անուններով: Հակամարտությունը դրանց միջև այնքան խորացավ, որ ստացավ «սառը պատերազմ» անվանումը: Ստեղծվեց մի յուրահատուկ իրավիճակ «ո՛չ պատերազմ, ո՛չ խաղաղություն»: Այն պահպանվեց մինչև 1980-ական թվականների վերջը, երբ սոցիալիստական համակարգը փլուզվեց, լուծարվեց ՎՊԵ-ն, վերամիավորվեց Գերմանիան: Փլուզվեցին ԽՍՀՄ-ը, Հարավսլավիան և Չեխոսլովակիան, որոնց փոխարեն ձևավորվեցին երկու տասնյակ ինքնիշխան նոր պետություններ: ԽՍՀՄ-ի փլուզումից հետո` 1991 թ., իր ինքնիշխանությունը վերականգնեց նաև Հայաստանի Հանրապետությունը:

Որոշ պետություններ մնացին որպես չմիավորված կամ չեզոք պետություն: Դրանցից են օրինակ` Ֆինլանդիան, Շվեյցարիան, Հնդկաստանը:

Մինչ այդ՝ 1950-ական թվականներից սկսվել էր աշխարհի քաղաքական քարտեզի մի շատ կարևոր փոփոխություն ևս. աշխարհի գաղութային համակարգի փլուզումը:

Աշխարհի գաղութային համակարգը հիմնականում ձևավորվել էր աշխարհագրական մեծ հայտնագործությունների ժամանակաշրջանում:

Նոր հայտնագործված երկրների մեծ մասում գերիշխանություն հաստատեցին Եվրոպայի այդ ժամանակվա առաջատար պետությունները` Իսպանիան, Մեծ Բրիտանիան, Ֆրանսիան, Պորտուգալիան, Բելգիան և Նիդեռլանդները: Այդ պետությունների միջև բաժանվեցին և գաղութացվեցին Հյուսիսային, Կենտրոնական և Հարավային Ամերիկաները, Աֆրիկան, Ավստրալիան, Հարավային Ասիան, Խաղաղ և Ատլանտյան օվկիանոսներում սփռված կղզիները:

 Գաղութների մի մասին հաջողվեց անկախություն ձեռք բերել XVIII դարի վերջին և XIX դարի սկզբին: Դրանցից էին Ամերիկայի Միացյալ Նահանգները և Հարավային Ամերիկայի ներկայիս պետությունների մեծ մասը:

 Համաշխարհային գաղութային համակարգը վերջնականապես փլուզվեց 1960-70-ական թվականներին: Գաղութային լծից ազատագրվեցին և լիակատար անկախություն ձեռք բերեցին վերջին տասնյակ գաղութներն ու կիսագաղութներն Աֆրիկայում:

 Աշխարհում ինքնիշխան նոր պետությունների ձևավորման գործընթացն այժմ էլ շարունակվում է: Չեն թուլանում ճնշված ժողովուրդների անկախացման ձգտումը և ազգային ազատագրական պայքարը: Դրանց մի մասն արդեն հաստատել է իր ազգային պետականությունը և փաստացի գոյություն ունի, պայքարում է միջազգային ճանաչում ստանալու համար: Ներկայումս աշխարհում գոյություն ունեն մոտ 30 նման երկրներ:

Հարցեր եվ առաջադրանքներ

1. Ինչո՞ւ և ինչպես է կատարվում աշխարհի տարածքային բաժանումը:

2. Ի՞նչ կապ կա տարածքային և քաղաքական բաժանման միջև:

3. Որո՞նք են աշխարհի քաղաքական բաժանման տարածքային միավորները:

4. Բնութագրե՛ք ինքնիշխան պետության տարածքը և սահմանները:

5. Ուշադրությամբ ուսումնասիրե՛ք Աֆրիկայի քաղաքական քարտեզը և տետրում նշե՛ք այն երկրները, որոնց սահմանները աշխարհագրական են (ձգվում են միջօրեականներով և զուգահեռականներով):

 **§ 30**. **Պետական տարածք և պետական սահման: Պետության տարածքի ձևը**

|  |
| --- |
| *Թեմայի նպատակին հասնելու համար սովորողը պետք է կարողանա.** *Ներկայացնել* պետական տարածքի և սահմանի տեսակները:
* *Բացատրել* պետության բացառիկ տնտեսական գոտու էությունը:
* *Համեմատել* պետությունները՝ ըստ տարածքի ձևի:
* *Սահմանել* անկլավ և էքսկլավ հասկացությունները և բերել օրինակներ:
 |

 Ինքնիշխան պետությունը մարդկության քաղաքական կառուցվածքի, աշխարհի քաղաքական բաժանման հիմնական և գլխավոր տարածքային միավորն է:

 Աշխարհում կան ժողովուրդներ (օրինակ` քրդեր, ասորիներ), որոնք չունեն ինքնիշխան պետություն, քանի որ զրկված են այդպիսի պետության հիմքից` **տարածքից**:

**Պետական տարածք** է կոչվում երկրագնդի տարածքի այն մասը, որը գտնվում է տվյալ երկրի գերիշխանության տակ: Այսինքն՝ այդ տարածքում գործում են այդ երկրի օրենքները:

 Հնագույն պետությունները հիմնականում եղել են քաղաքներ շրջակա գյուղական բնակավայրերի հետ: Դրանցից են Աթենքը, Սպարտան, Հռոմը, Բաբելոնը: Իսկ ներկայումս ինքնիշխան պետությունների մեծ մասն ունի **ցամաքային տարածք (տերիտորիա)** իր ընդերքով, **ջրային տարածք (ակվատորիա),** որի լայնությունը մինչև 12 մղոն[[2]](#footnote-2) է և խորությունը չպետք է գերազանցի 200 մետրը,և **օդային տարածք (աերոտորիա)**: Պետությունների օդային տարածքը ներառում է նրա մակերևույթից 25 կմ բարձրությամբ օդային շերտը, որում կարող են սավառնել ամենից բարձր թռչող ժամանակակից ռազմական ինքնաթիռները:

 **Պետության ցամաքային տարածքը որոշվում է պետական սահմաններով, որոնք հաստատված են սահմանակից պետություների միջև կնքված համաձայնագրերով:**

Ըստ ձևաբանական հատկանիշի՝ առանձնացվում են **բնական, աշխարհագրական** և **երկրաչափական** սահմանները:

 **Բնական** են լեռների ջրբաժաններով կամ գետերի հունով անցկացված սահմանները: Օրինակ` Հայաստանի Հանրապետության և Իրանի միջև պետական սահմանն անցկացված է Արաքս գետով, իսկ Ֆրանսիայի և Իտալիայի միջև` Մոնբլան լեռնագագաթով անցնող ջրբաժանով:

 Պետական սահմանը կոչվում է **աշխարհագրական**, եթե անցնում է միջօրեականներով կամ զուգահեռականներով: ԱՖրիկայի քարտեզին նայելիս դժվար չէ նկատել, որ օրինակ՝ պետական սահմանը Եգիպտոսի և Լիբիայի միջև անցնում է միջօրեականով, իսկ նույն Եգիպտոսի և Սուդանի միջև` զուգահեռականով:

Երբեմն հանդիպում են ուղիղ գծով միմյանց միացված պետական սահմանի երկու կետեր, որի դեպքում հաշվի չի առնված տեղանքի ռելիեֆը, գետային ցանցը և այլ գործոններ: Այդպիսի սահմանն անվանում են **երկրաչափական:**

 Կղզային երկրների պետական սահմանը, բնականաբար, կղզիների ափագիծն է:

 Կան սահմաններ, որոնք անցկացվել են մինչև տարածքի բնակեցումն ու յուրացումը: Այդ սահմանների անցկացումը լուրջ բախումների պատճառ չի դարձել: Սակայն արդեն իսկ խիտ բնակեցված և յուրացված տարածքներում պետական սահմանի անցկացումը (այդպիսի սահմանները կոչվում են **վրադիր**) հակասությունների, երբեմն հակամարտությունների պատճառ է դարձել:

Եվրոպայի պատմականորեն ձևավորված տարածքներով անցնող շատ սահմանների հատվածները մնացել են անփոփոխ: Այդպիսի սահմանները կոչվում են **մնացորդային** (ռելիկտային):

 Այսպիսով, **պետական սահմանը պետական տարածքը եզրավորող գիծն է Երկրի մակե­րեսին, ներառյալ այդ գծով անցնող երևակայական հարթությունը դեպի մթնոլորտ մինչև 25 կմ բարձրությունը և Երկրի խորքը:**

 Պետության ջրային տարածքը ներառում է ներքին տարածքները (ներքին ծովերը, ծոցերը կամ դրանց մասերը), ինչպես նաև համաշխարհային օվկիանոսի այն մասը, որը հարում է տվյալ երկրին: Համաշխարհային օվկիանոսի մակերեսի 40%-ը ներկայումս բաժանված է ծովափնյա պետությունների միջև: Պետության ափին զուգահեռ 200 մղոն լայնությամբ ձգվող ջրային գոտին համարվում է պետության **տնտեսական գոտի**: Դրանում տնտեսական գործունեություն (օրինակ` ձկնորսություն, նավթի, բնական գազի արդյունահանում) կազմակերպելու բացառիկ իրավունքը պատկանում է տվյալ ինքնիշխան պետությանը:

 Տվյալ պետության տնտեսական գոտու ջրերում օտար երկրների նավերի երթևեկությունը թույլատրվում է առանց սահմանափակման: Միաժամանակ օտար երկրներն այդտեղով կարող են անցկացնել խողովակաշարեր, մալուխներ, ինչպես նաև դրա վրայով իրականացնել թռիչքներ:

 Ինքնիշխան պետությունների տարածքից դուրս մնացած տարածքը միջազգային պայմանագրերով կամ համաձայնագրերով կարգավորվող տարածքն է, որն օգտագործվում է կամ կարող է օգտագործվել աշխարհի բոլոր պետությունների կողմից: Այդպիսի տարածքներ են բաց ծովերը (չեզոք ջրերը), օվկիանոսի հատակի խոր հատվածները, անտարկտիկական և արկտիկական շրջանները:

 Պետական տարածքի մեծությունը կարևոր ռեսուրսային (հողային, հանքային և այլ ռեսուրսներ) տնտեսական և քաղաքական նշանակություն ունի: Որքան մեծ է պետության տարածքը, այնքան մեծանում են նրա զարգացման հնարավորությունները:

Պետություններն առանձնանում են նաև իրենց **տարածքի ձևով**: Եթե զննեք աշխարհի քաղաքական քարտեզը, ապա կառանձնացնեք **ձգված** տարածքով երկրները (Չիլի, Նորվեգիա, Վիետնամ), **կոմպակտ (հավաք)** տարածքները: Այդպիսի տարածք ունեն Լեհաստանը, Ֆրանսիան: Տարածքի ձևով առանձնանում են **կղզային** (Մեծ Բրիտանիա, Մադագասկար, Իսլանդիա), **կղզեխմբային** (Ինդոնեզիա, Ճապոնիա, Ֆիլիպիններ) պետությունները:

 Աշխարհի քաղաքական քարտեզում կան պետություններ, որոնց տարածքը միասնական չէ, հատված է այլ երկրի կամ երկրների տարածքներով: Դրանք անվանում են **էքսկլավներ (արտատարածքներ)**: Այդպիսին է Ռուսաստանին պատկանող Կալինինգրադի մարզը կամ էլ անարդարացիորեն Ադրբեջանի ժամանակավոր իշխանությանը հանձնված Նախիջևանի Հայկական Ինքնավար Հանրապետությունը:

 Կան պետություններ, որոնք ամբողջությամբ կամ մասնակիորեն շրջապատված են այլ պետության տարածքով: Դրանք են Լեսոտոն, Սան Մարինոն: Դրանք հայտնի են **անկլավներ** (ներտարածքներ) անունով:

 Միջպետական հակամարտությունները կարող են անխուսափելիորեն հանգեցնել պետական սահմանների փոփոխության: Մարդկության պատմության ընթացքում իրականացված շուրջ 15 հազ. հակամարտությունների մեծ մասն ավարտվել է պետական սահմանների փոփոխությամբ: 2020 թ. Ադրբեջանի կողմից իրականացված ռազմական ագրեսիայի հետևանքով օկուպացվեց Արցախի Հանրապետության տարածքի մոտ 80%-ը: Այժմ հայոց յուրաքանչյուր սերնդի պարտքն է Հայաստանի անընդհատ հզորացումն ու հայոց բռնազավթված հայրենիքի նվաճումն ու միացումը Հայաստանի Հանրապետությանը:

 Պետական սահմանների անցկացման կամ փոփոխության գործընթացն իրականացվում է երկկողմ կամ բազմակողմ պայմանագրերի միջոցով, երբ ձեռք է բերվել այն իրականացնելու սկզբունքային փոխհամաձայնություն: Դա կատարվում է երկու փուլով:

 **Առաջին փուլում** կատարվում է սահմանների **դելիմիտացիա (սահմանագծում)**: Այս փուլում կազմվում է պետական սահմանի տեքստային նկարագրությունը և միջին մասշտաբի քարտեզով՝ սահմանի ուղղությունը:

 **Երկրորդ փուլում** երկու կողմերի մասնագետների (աշխարհագետներ, քարտեզագիրներ, գեոդեզիստներ և այլն) մասնակցությամբ ձևավորված հանձնախումբը տեղանքում ճշտում է սահմանագիծը, տեղադրվում են պետական սահմանանշանները և որոշվում են դրանց ճշգրիտ աշխարհագրական կոորդինատները: Այս գործընթացում իրականացվում է պետական սահմանի **դեմարկացիան (սահմանազատում)**: Կատարվում է պետական սահմանի խոշորա­մասշտաբ տեղագրական քարտեզի կազմում: Դրա պաշտոնապես կնքված օրինակ­ները պահվում են սահմանարկումն իրականացնող շահագրգիռ կողմերի համա­պատասխան նախարարություններում:

**Հարցեր և առաջադրանքներ**

1. Ի՞նչ է պետական տարածքը և ի՞նչ մասերից է այն բաղկացած:
2. Ինչպե՞ս է որոշվում պետության ցամաքային տարածքը:
3. Բնութագրե՛ք բնական, աշխարհագրական և երկրաչափականսահմանները:
4. Բնորոշե՛ք ձգված, կոմպակտ, կղզային և կղզեխմբային տարածքի ձևով երկրները: Քարտեզի վրա ցո՛ւյց տվեք այդպիսի պետություններ:
5. Ի՞նչ են անկլավն ու էքսկլավը: Նշե՛ք այդպիսի երկրների օրինակներ:
6. Ինչպե՞ս են իրականացվում պետական սահմանի դելիմիտացիան և դեմարկացիան:

§ 31. Աշխարհի պետությունների խմբավորումը

|  |
| --- |
| *Թեմայի նպատակին հասնելու համար սովորողը պետք է կարողանա.** *Դասակարգել* պետությունները՝ ըստ քանակական և որակական հատկանիշների:
* *Համեմատել* հանրապետական և միապետական կառավարման, ունիտար (միասնական) և դաշնային պետական կառուցվածքի ձևերի էական հատկանիշներն ու քարտեզի վրա *ցույց տալ* այդպիսի երկրներ:
* *Համեմատել պետությունները՝ ըստ զարգացման մակարդակի:*
 |

 Աշխարհի պետություններն ունեն առանձնահատուկ քաղաքական, տնտեսական և այլ բնույթի հատկանիշներ: Այդ հատկանիշներն առանձնացվում են քանակական և որակական ցուցանիշների հիման վրա: Այդ ցուցանիշներով պետությունները խմբավորվում են ըստ հետևյալ հատկանիշների.

|  |  |
| --- | --- |
| * պետական տարածքի մեծություն
* բնակչության թիվ
 | Քանակական հատկանիշներ |
| * պետական կառուցվածք
* աշխարհագրական դիրք
* սոցիալ-տնտեսական զարգացման մակարդակ
 | Որակական հատկանիշներ |

Պետությունների խմբավորման ուրիշ ի՞նչ ցուցանիշներ կարող եք առաջարկել:

 Տարածքի մեծությունն էական դեր է խաղում երկրի տնտեսության զարգացման առումով: Որքան մեծ է երկրի տարածքը, այնքան, որպես կանոն, մեծ ու բազմազան են բնական հարստությունները: Օրինակ` Ռուսաստանի, Կանադայի, Չինաստանի, ԱՄՆ-ի ընդարձակ տարածքներում առկա են գրեթե բոլոր օգտակար հանածոները: Շատ են նաև հողային, ջրային, անտառային պաշարները:

 Ըստ տարածքի մեծության՝ առանձնանում են խոշորագույն, խոշոր, միջին և փոքր տարածքով երկրներ: Աշխարհի խոշորագույն 7 պետություններից յուրաքանչյուրը զբաղեցնում է 3 մլն կմ2-ից ավելի տարածք: Տարածքով աշխարհի ամենամեծ պետությունը Ռուսաստանի Դաշնությունն է` 17 մլն կմ2:

 Փոքր պետությունների տարածքը հաշվվում է տասնյակհազարավոր քառակուսի կիլոմետրով:

 Փոքր պետությունների խմբում առանձնանում են շատ փոքր, այսպես կոչված «գաճաճ» պետությունները, որոնցից յուրաքանչյուրի տարածքը մի քանի կմ2 է: Դրանցից են, օրինակ, Անդորան, Սան Մարինոն, Մոնակոն, Վատիկանը, Սինգապուրը և մի քանի ուրիշներ: Տարածքով աշխարհի ամենափոքր պետությունը Վատիկանն է` 0,44 կմ2: Հայաստանը ևս տարածքով փոքր պետություն է:

 Պետության բնակչության թվաքանակի մեծությունը էական ազդեցություն է ունենում ամեն մի երկրի քաղաքական, տնտեսական և սոցիալական զարգացման վրա:

 Ըստ բնակչության թվի նույնպես աշխարհի երկրները շատ տարբեր են: Բնակչության թվով ամենամեծը Չինաստանն է, որտեղ բնակվում է շուրջ 1 միլիարդ 350 մլն մարդ: Աշխարհի ամենափոքր բնակչություն ունեցող Վատիկան պետությունում ապրում է ընդամենը 801 մարդ (2020 թ.): Հայաստանը բնակչության փոքր թվաքանակ ունեցող 6 տասնյակ երկրներից մեկն է:

 Ամեն մի պետություն իր գոյությունը պահպանելու և հասարակական կյանքը կազմակերպելու համար ստեղծում է կառավարման հատուկ համակարգ, որը կոչվում է **պետական կառուցվածք**:

 Տարբերում են պետական կառավարման երկու ձև` **հանրապետական** և **միապետական**: Հանրապետական կառավարման ձև ընտրած պետությունները կոչվում են հանրապետություններ: Ներկայումս հանրապետական կառավարման ձևն ամենատարածվածն է. աշխարհի շուրջ 200 պետություններից 140-ը հանրապետություն են:

Գոյություն ունի հանրապետության երկու տարբերակ` **նախագահական** և **խորհրդարանական (պառլամենտական)**:

 **Նախագահական հանրապետությունում** նախագահն ուղղակիորեն ընտրվում է ժողովրդի կողմից պարբերաբար կատարվող համընդհանուր ընտրությունների միջոցով: Նախագահը հաշվետու չէ խորհրդարանին և նրա հետ գործում է զուգահեռ: Նա է կազմում կառավարություն, նշանակում ու ազատում վարչապետին ու նախարարներին:

Նախագահական հանրապետություններ են Ռուսաստանը, Ֆրանսիան, ԱՄՆ-ն, Բրազիլիան:

 **Խորհրդարանական հանրապետությունում** նախագահն ընտրվում է խորհրդարանի կողմից, որին և հաշվետու է: Նրա իրավունքները համեմատաբար սահմանափակ են, նա պակաս անկախ է իր գործողությունների և վճիռներ կայացնելու մեջ: Դրան հակառակ` ավելի լայն են խորհրդարանի իրավունքները: Խորհրդարանն է ընտրում նաև կառավարության ղեկավարներին: Պետության և կառավարության ղեկավարները ենթարկվում են խորհրդարանին և հաշվետու են նրան:

Խորհրդարանական հանրապետության օրինակ են Հայաստանը, Գերմանիան, Իտալիան, Հնդկաստանը:

 Պետական կառավարման մյուս տիպը **միապետությունն** է: Ներկայումս աշխարհում հաշվվում է մոտ 30 միապետություն: Նրանց համար ընդհանուրն այն է, որ միապետի պաշտոնը ցմահ է և փոխանցվում է ժառանգաբար (բացառություն են Մալայզիայի Թագավորությունը և Միացյալ Արաբական Ամիրայությունները, որտեղ երկրի ղեկավարի` միապետի պաշտոնն ընտրովի է):

Միապետությունները լինում են **բացարձակ** և **սահմանադրական**:

 Աշխարհի քաղաքական քարտեզի վրա դեռևս պահպանվել են մի քանի բացարձակ միապետություններ, որտեղ կառավարության և իշխանության մյուս մարմինները պատասխանատու են միայն միապետի առաջ: Խորհրդարանը մի շարք դեպքերում ընդհանրապես բացակայում է կամ էլ համարվում է խորհրդակցական մարմին: Այդ երկրներից են Վատիկանը, Սաուդյան Արաբիան, Քաթարը, Օմանը, ՄԱԱ-ն, Բրունեյը:

 Ժամանակակից աշխարհում ավելի տարածված են սահմանադրական միապետությունները: Դրանց մասին ընդունված է ասել, որ միապետը «թագավորում է, բայց չի կառավարում»: Դա նշանակում է, որ միապետի դերն ավելի շատ խորհրդանշական է: Նա հանդես է գալիս որպես երկրի պետական խորհրդանիշ:

 **Սահմանադրական միապետությունում** օրենսդրական իշխանությունը պատկանում է ընտրովի խորհրդարանին, իսկ գործադիրը` կառավարությանը:

Սահմանադրական միապետության օրինակ են Մեծ Բրիտանիան, Շվեդիան, Նորվեգիան, Իսպանիան, Ճապոնիան:

 Պետությունները, ըստ տարածքային կառուցվածքի (ըստ տարածքային կազմակերպման), լինում են երկու տիպի` միասնական (ունիտար) և դաշնային (ֆեդերատիվ) պետություններ:

 **Միասնական (ունիտար) պետությունում** գոյություն ունի միասնական օրենսդրական և գործադիր իշխանություն, պետության ամբողջ տարածքում գործում է սահմանադրական և պետական իշխանության մարմինների միասնական համակարգ: Ընդունված է ունիտար պետության ներքին տարածքային բաժանումն անվանել վարչատարածքային բաժանում, իսկ բաժանման միավորները` վարչատարածքային միավորներ:

Աշխարհի երկրների ճնշող մեծամասնությունը ունիտար պետություններ են (օրինակ` Իտալիան, Ֆրանսիան, Ճապոնիան, Թուրքիան, Իրանը): Ունիտար պետություն է նաև ՀՀ-ն:

Դաշնային պետությունը տարածքային միավորների դաշնություն (ֆեդերացիա) է, որոնք պետության կառավարման որոշ հարցերում ինքնուրույն, այսինքն` սահմանափակ պետական անկախություն ունեն:

 Դաշնության ամեն մի անդամի տարածքում, համապետական օրենքներից ու կենտրոնական իշխանության մարմիններից բացի, գործում են տեղական օրենքներ ու մարմիններ: Կան այնպիսի դեպքեր, երբ դաշնության անդամն ունի նաև սեփական սահմանադրություն:

 Դաշնային պետություններ են, օրինակ, Ռուսաստանի Դաշնությունը, Ամերիկայի Միացյալ Նահանգները, Գերմանիան, Հնդկաստանը, Կանադան:

 **Աշխարհագրական դիրքը** պետության վրա շատ լուրջ ազդեցություն ունեցող գործոն է: Այն կարող է նպաստել նրա զարգացմանն ու բարգավաճմանը կամ էլ հարուցել տարաբնույթ լրացուցիչ դժվարություններ:

 Պետության աշխարհագրական դիրքը կարող է լինել **նպաստավոր** և **աննպաստ**: Երկրի աշխարհագրական դիրքը **նպաստավոր** է համարվում, եթե տվյալ պետությունն անմիջական ելք ունի դեպի ծով, եթե սահմանակից է բարեկամ, դաշնակից պետությունների, որոնց հետ չունի հակամարտություն:

 Աշխարհագրական դիրքը համարվում է **աննպաստ**, եթե պետությունն անմիջական ելք չունի դեպի ծով, եթե շրջապատված է անբարյացակամ կամ թշնամաբար տրամադրված հարևաններով:

 Աշխարհում ընդամենը 43 երկիր անմիջական ելք չունի դեպի ծով: Դրանցից մեկն էլ ՀՀ-ն է: ՀՀ պետական սահմանների արևելյան և արևմտյան հատվածները շրջափակվել են թշնամական Թուրքիայի և Ադրբեջանի կողմից:

 Ըստ **սոցիալ-տնտեսական զարգացման մակարդակի**` ժամանակակից աշխարհում առանձնացնում են երկրների երկու հիմնական տիպ` **զարգացած** և **զարգացող** **երկրներ**:

Զարգացած են համարվում աշխարհի մոտ 40 երկրներ: Այս խմբում առանձնանում են «Մեծ յոթնյակի» երկրները (ԱՄՆ, Ճապոնիա, Կանադա, Մեծ Բրիտանիա, Ֆրանսիա, Իտալիա, Գերմանիա), համեմատաբար փոքր երկրներ Բելգիան, Նիդեռլանդները, ինչպես նաև Ավստրալիան, Նոր Զելանդիան, Իսրայելը և այլն: Այս խմբի երկրներում շատ բարձր է մարդկանց կենսամակարդակը:

 Զարգացող երկրներն աշխարհում մոտ 150-ն են: Դրանք գլխավորապես գտնվում են Աֆրիկայում, Ասիայում և Լատինական Ամերիկայում (Հնդկաստան, Բրազիլիա, Մեքսիկա): Դրանց զգալի մասը նախկին գաղութային երկրներն են և անկախություն են ձեռք բերել Երկրորդ աշխարհամարտից հետո: Զարգացող երկրների կազմում առանձնանում են **Նոր արդյունաբերական երկրները** («Ասիական վագրեր» կոչվող Հարավային Կորեան, Սինգապուրը, Թաիլանդը, Մալայզիան, ինչպես նաև նավթ արտահանող Արաբական թերակղզու երկրները և այլն):

 Զարգացող են համարվում նաև հետսոցիալիստական պետությունները: Այդ խմբին է պատկանում նաև Հայաստանը:

Հարցեր եվ առաջադրանքներ

* 1. Թվարկե՛ք պետությունների խմբավորման գլխավոր հատկանիշները:
	2. Պետության համար ի՞նչ նշանակություն ունի տարածքի մեծությունը:
	3. Ուրվագծային քարտեզի վրա նշե՛ք այն պետությունները, որոնք խոշորագույնն են թե՛ տարածքի մեծությամբ և թե՛ բնակչության թվով:
	4. Համեմատե՛ք պետական կառավարման`

ա) հանրապետական և միապետական ձևերը,

բ) նախագահական և խորհրդարանական հանրապետությունները,

գ) բացարձակ և սահմանադրական միապետությունները: Ուրվագծային քարտեզի վրա նշե՛ք կառավարման միապետական ձև ունեցող պետությունները և դրանց մայրաքաղաքները:

* 1. Համեմատե՛ք ունիտար (միացյալ) և դաշնային (ֆեդերատիվ) պետությունները: Ուրվագծային քարտեզի վրա նշե՛ք դաշնային պետությունները:
	2. Գնահատե՛ք ՀՀ աշխարհագրական դիրքը:
	3. Ուսումնասիրե՛ք և համացանցից դո՛ւրս գրեք տեղեկություններ երկրների ըստ զարգացման մակարդակի դասակարգման վերաբերյալ:
1. Որևէ պետությանը պատկանող ոչ ինքնակառավարվող (կախյալ) տարածքներն այժմ 58-ն են: [↑](#footnote-ref-1)
2. ծովային մղոնը հավասար է 1852 մետրի: [↑](#footnote-ref-2)